De Doorns-staking: Boer beseer, paaie gesluit | Maroela Media
Gerugte dat ŉ boer tydens Woensdag se protesaksie in Wellington dood is, is vals.
Die boer, Tienie Crous (81) is beseer nadat hy uit sy bakkie geruk en in die gesig geslaan is, het Portia Adams, woordvoerder van Agri Wes-Kaap gesê.
Maroela Media het Woensdagaand berig dat die duisende stakende plaaswerkers Donderdag sou terugkeer werk toe, nadat die minister van arbeid aangekondig het dat onderhandelings oor ŉ nuwe minimumsalaris sal plaasvind. Taxis en vragmotors wat seisoenwerkers by die Stofland informele nedersetting by De Doorns vir werk oplaai, het Donderdagoggend egter leeg teruggekeer.
ŉ Vrugtewinkel lans die N1 by De Doorns is oornag afgebrand, terwyl die N1-snelweg langs die Stofland informele nedersetting met klippe en dromme versper is.
ŉ Deel van die N2 by Swellendam is steeds vir verkeer gesluit nadat betogers Woensdagaand motorbande op die pad aan die brand gesteek het. By Ceres is die R46 gesluit nadat die padoppervlak gedurende Woensdag se protesaksie beskadig is.